amanoisuno/poet huggingface dataset:
早春山行 于武陵
江草暖初綠，雁行皆北飛。異鄉那久客，野鳥尚思歸。十載過如夢，素心應已違。行行家漸遠，更苦得書稀。
宿友生林居因懷賈區 于武陵
繞屋樹森森，多棲紫閣禽。暫過當永夜，微得話前心。入楚行應遠，經湘恨必深。那堪對寒燭，更賦別離吟。
贈賣松人 于武陵
入市雖求利，憐君意獨真。劚將寒澗樹，賣與翠樓人。瘦葉幾經雪，淡花應少春。長安重桃李，徒染六街塵。
友人南游不回因而有寄 于武陵
相思春樹綠，千里亦依依。鄠杜月頻滿，瀟湘人未歸。桂花風半落，煙草蝶雙飛。一別無消息，水南車跡稀。
送酂縣董明府之任 于武陵
南北行已久，憐君知苦辛。萬家同草木，三載得陽春。東道聽遊子，夷門歌主人。空持語相送，應怪不沾巾。
山上樹 于武陵
日暖上山路，鳥啼知已春。忽逢幽隱處，如見獨醒人。石冷開常晚，風多落亦頻。樵夫應不識，歲久伐為薪。
長信宮二首 于武陵
簟涼秋氣初，長信恨何如。拂黛月生指，解鬟雲滿梳。一從悲畫扇，幾度泣前魚。坐聽南宮樂，涼風搖翠裾。一失輦前恩，綺羅生暗塵。惟應深夜月，獨伴向隅人。長信翠蛾老，昭陽紅粉新。君心似秋節，不使草長春。
洛陽道 于武陵
浮世若浮雲，千回故複新。旋添青草塚，更有白頭人。歲暮容將老，雪晴山欲春。行行車與馬，不盡洛陽塵。
東門路 于武陵
東門車馬路，此路在浮沉。白日若不落，紅塵應更深。從來名利地，皆起是非心。所以青青草，年年生漢陰。
江樓春望 于武陵
樓下長江路，舟車晝不閑。鳥聲非故國，春色是他山。一望雲複水，幾重河與關。愁心隨落日，萬里各西還。
洛中晴望 于武陵
九陌盡風塵，囂囂晝複昏。古今人不斷，南北路長存。葉落上陽樹，草衰金穀園。亂鴉歸未已，殘日半前軒。
西歸 于武陵
不系與舟閑，悠悠吳楚間。羞將新白髮，卻到舊青山。一葉忽離樹，幾人同入關。長安家尚在，秋至又西還。
南游 于武陵
窮秋幾日雨，處處生蒼苔。舊國寄書後，涼天方雁來。露繁山草濕，洲暖水花開。去盡同行客，一帆猶未回。
南遊有感 于武陵
杜陵無厚業，不得駐車輪。重到曾遊處，多非舊主人。東風千嶺樹，西日一洲蘋。又渡湘江去，湘江水複春。
夜泊湘江 于武陵
北風吹楚樹，此地獨先秋。何事屈原恨，不隨湘水流。涼天生片月，竟夕伴孤舟。一作南行客，無成空白頭。
客中 于武陵
楚人歌竹枝，遊子淚沾衣。異國久為客，寒宵頻夢歸。一封書未返，千樹葉皆飛。南過洞庭水，更應消息稀。
夜尋僧不遇 于武陵
數歇度煙水，漸非塵俗間。泉聲入秋寺，月色遍寒山。石路幾回雪，竹房猶閉關。不知雙樹客，何處與雲閑。
訪道者不遇 于武陵
人間惟此路，長得綠苔衣。及戶無行跡，游方應未歸。平生無限事，到此盡知非。獨倚松門久，陰雲昏翠微。
贈王隱者山居 于武陵
石室掃無塵，人寰與此分。飛來南浦樹，半是華山雲。浮世幾多事，先生應不聞。寒山滿西日，空照雁成群。
寄北客 于武陵
窮邊足風慘，何處醉樓臺。家去幾千里，月圓十二回。寒阡隨日遠，雪路向城開。遊子久無信，年年空雁來。
寄友人 于武陵
長安清渭東，遊子跡重重。此去紅塵路，難尋君馬蹤。昔時輕一別，漸老貴相逢。應戀嵩陽住，嵩陽饒古松。
夜與故人別 于武陵
白日去難駐，故人非舊容。今宵一別後，何處更相逢。過楚水千里，到秦山幾重。語來天又曉，月落滿城鐘。
別故人 于武陵
行子與秋葉，各隨南北風。雖非千里別，還阻一宵同。過盡少年日，尚如長轉蓬。猶為布衣客，羞入故關中。
送客東歸 于武陵
一聽遊子歌，秋計覺蹉跎。四海少平地，百川無定波。共驚年已暮，俱向客中多。又駕征輪去，東歸事若何。
過侯王故第 于武陵
過此一酸辛，行人淚有痕。獨殘新碧樹，猶擁舊朱門。歌歇雲初散，簷空燕尚存。不知彈鋏客，何處感新恩。
孤雲 于武陵
南北各萬里，有雲心更閑。因風離海上，伴月到人間。洛浦少高樹，長安無舊山。裴回不可駐，漠漠又空還。
遠水 于武陵
悔作望南浦，望中生遠愁。因知人易老，為有水東流。欲附故鄉信，不逢歸客舟。萋萋兩岸草，又度一年秋。
詠蟬 于武陵
江頭一聲起，芳歲已難留。聽此高林上，遙知故國秋。應催風落葉，似勸客回舟。不是新蟬苦，年年自有愁。
感情 于武陵
青山長寂寞，南望獨高歌。四海故人盡，九原新壟多。西沉浮世日，東注逝川波。不使年華駐，此生能幾何。
早春日山居寄城郭知己 于武陵
陽和潛發蕩寒陰，便使川原景象新。入戶風泉聲瀝瀝，雖有眼前詩酒興，遨遊爭得稱閒心。
勸酒 于武陵
勸君金屈卮，滿酌不須辭。花發多風雨，人生足別離。
感懷 于武陵
東風吹草色，空使客蹉跎。不設太平險，更應遊子多。幾傷行處淚，一曲醉中歌。盡向青門外，東隨渭水波。
友人亭松 于武陵
俯仰不能去，如逢舊友同。曾因春雪散，見在華山中。何處有明月，訪君聽遠風。相將歸未得，各占石岩東。
遊中梁山 于武陵
僻地好泉石，何人曾陸沈。不知青嶂外，更有白雲深。因此見喬木，幾回思舊林。殷勤猿與鳥，惟我獨何心。
尋山 于武陵
到此絕車輪，萋萋草樹春。青山如有利，白石亦成塵。水闊應無路，松深不見人。如知巢與許，千載跡猶新。
宿江口 于武陵
南渡人來絕，喧喧雁滿沙。自生江上月，長有客思家。半夜下霜岸，北風吹荻花。自驚歸夢斷，不得到天涯。
秋夜達蕭關 于武陵
擾擾浮梁路，人忙月自閑。去年為塞客，今夜宿蕭關。辭國幾經歲，望鄉空見山。不知江葉下，又作布衣還。
斜谷道 于武陵
亂峰連疊嶂，千里綠峨峨。蜀國路如此，遊人車亦過。遠煙當葉斂，驟雨逐風多。獨憶紫芝叟，臨風歌舊歌。
過百牢關貽舟中者 于武陵
蜀國少平地，方思京洛間。遠為千里客，來度百牢關。帆影清江水，鈴聲碧草山。不因名與利，爾我各應閑。
客中覽鏡 于武陵
何當開此鏡，即見發如絲。白日急於水，一年能幾時。每逢芳草處，長返故園遲。所以多為客，蹉跎欲怨誰。
長安逢隱者 于武陵
征車千里至，碾遍六街塵。向此有營地，忽逢無事人。昔時顏未改，浮世路多新。且脫衣沽酒，終南山欲春。
與僧話舊 于武陵
草堂前有山，一見一相寬。處世貴僧靜，青松因歲寒。他山逢舊侶，盡日話長安。所以閑行跡，千回繞藥欄。
贈王道士 于武陵
日日市朝路，何時無苦辛。不隨丹灶客，終作白頭人。浮世度千載，桃源方一春。歸來華表上，應笑北邙塵。
匣中琴 于武陵
世人無正心，蟲網匣中琴。何以經時廢，非為娛耳音。獨令高韻在，誰感隙塵深。應是南風曲，聲聲不合今。
過洛陽城 于武陵
古來利與名，俱在洛陽城。九陌鼓初起，萬車輪已行。周秦時幾變，伊洛水猶清。二月中橋路，鳥啼春草生。
望月 于武陵
離家凡幾宵，一望一寥寥。新魄又將滿，故鄉應漸遙。獨臨彭蠡水，遠憶洛陽橋。更有乘舟客，淒然亦駐橈。
王將軍宅夜聽歌 于武陵
朱檻滿明月，美人歌落梅。忽驚塵起處，疑有鳳飛來。一曲聽初徹，幾年愁暫開。東南正雲雨，不得見陽臺。
長信宮 于武陵
莫問古宮名，古宮空有城。惟應東去水，不改舊時聲。
高樓 于武陵
遠天明月出，照此誰家樓。上有羅衣裳，涼風吹不休。